A pályázati támogatással megvalósult hangszervásárlás nyomán új szintre emelkedett a gyülekezeti online és élő események zenei minősége. Minden vasárnapi istentiszteleten és más jellegű programon, valamint minden, az öt gyülekezet összefogásából álló "Keresztények Egerért" szervezésben megvalósuló dicsőítő és imaalkalmon az új gitárral szolgáltam. Gyülekezetünk 2021-es karácsonyi istentisztelete volt az első, amikor a megújulás, felépülés alatt álló dicsőítő zenekarunk összeállt és vezetésemmel (ének-gitár), valamint hegedűk, dob, basszusgitár és zongora felállásban szolgált. Ezt követően - egyelőre basszusgitár, dob és gitár + ének felállásban működött a dicsőítő csoportunk, néha hegedűvel.

Egyértelmű tapasztalatunk, hogy az újszerű, sokkal minőségibb hangzás, sokéves egyéni szolgálatom után a többféle hangszer jelenléte, valamint az, hogy egyre több fiatal kapcsolódik be a dicsőítő szolgálatba, lelkesítő, motiváló hatással van a gyülekezet tagjaira. Az egyes alkalmakra meghívott, vagy csak spontán módon a gyülekezetünkbe belépő vendégek részéről is számos pozitív visszajelzést kaptam. Mint fogalmaztak, a szolgálatunk Egerben tartalmas, felemelő, magával ragadó és jó minőségben szólal meg. Minden, a Keresztények Egerért összefogással megvalósuló eseményünket streameljük a YouTube on, gyülekezetünk istentiszteleteit a YouTube mellett a Facebookon is élőben követhetik az érdeklődők. Az online közvetítések keverésén, hangzásán még van mit csiszolni, ebben is igyekszünk fejlődni.

2022 nyarán a Tiszántúli Baptista Egyházkerület által Felsőtárkányban, Eger mellett szervezett gyermek és családi táborban szolgáltam a dicsőítésben, főként gitárral támogatva, gazdagítva a kisújszállási testvérek zenekarát. Itt mintegy 130 gyermek és felnőtt éneklését, imádatát vezettük. Karácsony előtt a gyermekeim egri óvodájában énekeltem egy karácsonyi dalt gitárkísérettel, a teljes intézmény kollektíva, valamint az összes gyermek és szüleik előtt. A gitárt a fentieken túl rendszeresen, minden hónap első vasárnapján használom az evangélizációban, amikor 3-4 fős szolgáló csoportunk zenei vezetőjeként a Heves Megyei Büntetés-végrehajtási Intézetbe látogatunk, hogy a fogvatartottak kisebb csoportjaival találkozzunk.

A professzionális gitár megvásárlása számomra is nagy motivációt jelentett és jelent a mai napig. Egészen más módon játszom ezen a hangszeren, bátrabban, magabiztosabban bontom az akkordokat, vagy éppen játszom díszítő skálákat egy dal imádatról szóló részében, vagy ima alatt, aláfestő színként. Mindeközben folyamatosan képzem magam klasszikus gitáron, jelenleg 4. évfolyamos vagyok az egri Farkas Ferenc Zeneiskolában.